

Междууниверситетски център за изследване на римското право и романистичната традиция

описателен отчет

Отчетът съдържа информация за историята и структурата, основните насоки, дейността през 2012 (в това число организиране и участие в научни форуми, измерими резултати, научни проекти), подготовката за дейността през 2013 г.

отчет 2012

Междууниверситетски център за изследване на римското право и романистичната традиция

МЦИРПРР 2012

Центърът изследва и пропагандира римскоправното наследство като подпомага и извършва научни изследвания, формира подходяща научна и академична среда за научен и преподавателски обмен с научни публикации и проекти, учебни програми, пособия и курсове за подготовка.

# История и структура

Центърът е основан през април 2012 като обслужващо звено на УНСС с решение на Академичния съвет по предложение на Факултетния съвет на Юридическия факултет. В неговата структура са предвидени: директор, административен секретар и научен съвет като консултативен орган към директора. Директорът се избира за срок от четири години от Академичния съвет по предложение на Ректора на УНСС. Научният съвет се утвърждава от Ректора по предложение на Директора на центъра за срока на неговия мандат. В него участват авторитетни български и чуждестранни учени в областта на римското право и романистичната традиция, за участието в него не се изплащат възнаграждения. Административният секретар се определя от директора.

Днес структурирането на центъра е в ход, избран и назначен е неговият директор, доц. д-р Константин Танев, а изграждането на научния съвет продължава. В него се предвижда да участват представители на местни и чуждестранни университети.

# основни насоки на дейността

Центърът подготвя стратегия за своята дейност, насочена към постигането на сериозни научни и образователни резултати в областта на римското право и романистичната култура, както и като цяло в областта на изучаването на националното, международното и чуждестранното право. Тази дейност се развива следвайки виждането, че съвременните правни кръгове като системи от действащи права са резултат от многовековна традиция, отразявайки и пренасяйки чрез своите правни доктрини, законодателство и юридическа практика римското право и романистичната култура като основа на днешното и бъдещото разбиране за правото.

# дейност за периода април - ноември 2012 година

Акцентът за изминалият период от дейността на центъра бе неговото представяне в национален и международен план като средище на научна дискусия и подходяща база за развитие на образователни програми.

В този контекст за последните шест месеца бяха подготвени две международни научни конференции, посветени на римското право и романистичната традиция и на Европейското частно право.

## Научни форуми

От 6 до 12 октомври в София и Хасково съвместно с РЦДО на УНСС под патронажа на Декана на ЮФ на УНСС, проф. д-р Хр. Балабанова и областния управител на Хасковска област, госпожа Ирена Узунова бе проведен VIII международен семинар „Римско право и съвременност” на тема: „Извори на правото: от правните понятия до правната норма, от решението на съдията до заключенията на юристите”. Дискусията проследи ролята на правната мисъл в изграждането на правните понятия и значението ѝ за се ефективно и точното приложение на правните норми. На тази основа съдебната система търси обосновка за решенията си в правната мисъл като стабилен критерий за легитимност от Античността до наши дни. В семинара участваха 25 авторитетни учени от България, Италия, Чехия, Русия, Китай от девет научни институции в това число УНСС, София, Технически университет, София, Международен център за римско право, Копанело, Университет за научни изследвания на Неапол, Фридрих ІІ, Втори университет на Неапол, Санта Мария Капо Ветере, Карлов университет, Прага, Руска академия науките, Институт за всеобщо история и Институт за държавата и правото, Център за история на римското право, Източнокитайски университет за политически науки и право, Шангхай.

На 19 и 20 октомври, 2012 в УНСС се проведе международна конференция на тема: „Общо право за продажбите в Европа?“ Целта на форума е обсъждането на проект за Регламент на Европейския парламент и на Съвета на Европейския съюз за общо европейско право за продажбите. Проектът предлага обща диспозитивна (опционна) правна рамка за продажбите, която ще позволи, при воля на страните по сделката, да се прилагат единни общи правила за съюза. Ползите от подобно общо право са свързани преди всичко от унифицирането на стопанската и съдебната практика и сближаването на правото в страните членки в област от правото, където въпреки националните особености е възможно постигането на еднообразен режим. Конференцията се организира от Университета в Трир, под ръководството на проф. Томас Рюфнер, в рамките на инициативата „Университет на големия регион“ с участието на УНСС, Юридически факултет и Междууниверситетския център за изучаване на римското право и романистичната традиция. В конференцията участваха утвърдени и млади учени от няколко страни (Белгия, България, Германия, Люксембург, Норвегия и Румъния), които дебатираха по проблемите на предлаганото общо право и съответните национални специфики.

Доц. д-р Константин Танев като представител на центъра участва от 18-22, септември, 2012, в 66та сесия на Международното дружество за история на античните правни системи, което се проведе в Оксфорд, колеж „Сеинт Катрин“, с доклад на тема тема „Continuity and Reception in the ‘Synallagma’ Cases, the ‘Causa’-Problem between ‘In Factum’ and ‘In Ius’ redress.“ Този конгрес е сред най-авторитетните научни форми по история на правото в световен план.

## Измерими резултати

Като отличим продукт на проведените научни форуми следва да се посочат следните резултати:

* Изграждането на кръг от застъпници за центъра в национален и международен план, които да подпомогнат структурирането на научния съвет и да популяризират неговата дейност;
* Подготвянето на публикации на материалите от конференциите, които да съхранят и разпространят научните резултати и да подбудят следваща научна дискусия;
* Подготовка на школа за перфекциониране по римско право, координирана от центъра, в която да участват следдипломни студенти от различни страни като етап от по-широк курс на обучение, който ще продължи и в други университети, членове на инициативата за нейното провеждане;
* Изграждане и задълбочаване на връзките между участници с използване на програма Еразъм, в това отношение подготовка на нови контракти с университетите в Саарбрюкен, Трир, Лиеж, подготвят се такива с Втория университет на Неапол Санта Мария Капо Ветере, както и с Карловия университет в Прага. Извън системата на Еразъм с РАН, Център за изучаване на римското право, Москва, с Источнокитайския университет за политика и право, Шангхай и др.;
* Обмен на годишника на ЮФ, Ауреа, с научното списание ИНДЕКС, Италия, изд. на Университета на Камерино.

## Научни проекти

За изминалия период бяха подготвени от центъра или с негово участие следните проекти:

PEOPLE, MARIE CURIE ACTIONS, International Research Staff Exchange Scheme, Private Law Constructs between the Concept and the Judicial Interpretation in the Tradition of European Legal Models /PLCELM, по него се подготвя повторна апликация.

THE LAW CONCEPT OF SYNALLAGMA: Classical Formation of the Roman Law Principle and its Succession in Romanistic Tradition (LCS) по програма КОСТ, за него резултатите от предварителната селекция се очакват.

Наред с това се подготвят проект по програмите на Централно и Източно Европейската инициатива, НИД на УНСС, Фондация „Помощ за благотворителността в България“ и др.

В екипа по подготовката на научните проекти за провеждането на научните конференции от страна на ЮФ на УНСС участваха: доц. д-р Живко Драганов, доц. д-р Иван Цветанов, доц. д-р Борис Ланджев, доц. д-р Константин Танев, а като представители на чуждестранните университети проф. д-р Томас Рюфнер, проф. д-р Карла Мази, проф. д-р Козимо Кашоне, проф. Освалдо Саки, проф. д-р Михал Скжейпек, проф. Леонид Кофанов.

# подготовка на дейността през 2013

Екипът на центъра е амбициран като стъпи на резултатите от 2012 да задълбочи и развие своята дейност като се възползва от ентусиазираната подкрепа на националната, чуждестранна и международна научна общност.

Планира се в структурно отношение завършване на процеса по изграждане на научния съвет на центъра, подготовка на интернет страница и подготовка и издаване на бюлетин на центъра, стартиране на подготовката и дейността за школата за перфекциониране по римско право, както и участие в национални и международни проекти.

Съществен елемент на планираната дейност е сътрудничеството с ЮФ на УНСС и Катедрата за Частноправни науки с оглед на предложението за акредитиране на факултета за обучение в специалността Римско частно право с предоставянето на човешки и организационен ресурс с оглед повишаването на капацитета за обучение в тази насока.

Отчетът е подготвен от доц. д-р Константин Танев, директор и се предоставя на органите и звената на УНСС и ЮФ.